એ વર્ષની વસંતમાં, ઓસ્કરે માત્ર પોલીસવડા સાથે જ વાત કરવી પડી એવું ન હતું. પોતાની ફેક્ટરીની પાછળના મેદાનમાં આવેલી પડોશની ફેક્ટરીના માલિકોને પણ તેણે સમજાવ્યા હતા. જેરેથે બનાવેલા પાઈનના બે ઝૂંપડાની પાછળ આવેલી કર્ટ હોદરમેન દ્વારા ચલાવાતી રેડિયેટર ફેક્ટરીમાં પણ એ જઈ આવ્યો. ત્યાં પોલિશ કામદારો સિવાય પ્લાઝોવમાંથી આવતા સો જેટલા યહૂદી કેદીઓ પણ કામ કરતા હતા. તેની ફેક્ટરીની સામેની બાજુએ જર્મન ઇજનેર કુહનપાસ્ટ દ્વારા ચલાવાતી જેરેથની બોક્સ ફેક્ટરી આવેલી હતી. તેના કામદારોમાં પ્લાઝોવના યહૂદી કેદીઓની સંખ્યા બહુ મામુલી હોવાને કારણે કુહનપોસ્ટે તો આ બાબતે બહુ ધ્યાન ન આપ્યું, પરંતુ તેણે ઓસ્કરનો વિરોધ પણ ન કર્યો, કારણ કે આ બધી જ ફેક્ટરીઓમાં કામ કરતા યહૂદી કામદારો પણ ઓસ્કર તેમની ફેક્ટરીથી પચાસને બદલે માત્ર પાંચ કિલોમિટર જ દૂર લાવીને વસાવવા માગતો હતો.